ועדת החוקה, חוק ומשפט, כנסת 16, פרוטוקול מספר 219, 2004-05-18 10:00

מיכאל איתן: אני מבקש לפתוח את ישיבת הוועדה בנושא הצעת חוק העונשין (תיקון מס' 78), התשס"ד-2003.

מיכאל איתן: איפה אנחנו עומדים?

תמי סלע: עשינו כבר דיונים על שתי ההצעות האלה, מדובר בעיקר על העניין של עונש חלופי, במקרה שצו השירות או צו המבחן הוסר.

תמי סלע: כבר דיברנו על הקשיים שעלו, גם בעקבות הפסיקה וגם משום שהחקיקה לא מלאה.

תמי סלע: אנחנו מקיימים את הדיון הזה כדי להצביע על הנוסח שגובש בעקבות הדיון הקודם.

תמי סלע: הדבר המרכזי הוא, שבסופו של דבר, בפקודת המבחן, במקרה של הפרת צו מבחן, הוחלט כאן על מנגנון, שהעונש ייקבע בדיון שלאחר שהופר צו המבחן.

תמי סלע: כשמגיעים לבית-המשפט, אז הוא יקבע את העונש, והוא לא מוגבל לסוגי עונשים שנקבעים מראש.

תמי סלע: לעומת זאת, לגבי הפרת צו השירות, דווקא הוחלט בוועדה, משום שזה יותר מהווה עונש, ואולי פחות צריך את הדיון בכל מה שקרה בזמן שקוים צו המבחן, כן ללכת על מודל שהוא יותר דומה למאסר במקום קנס, ולקבוע את העונש החלופי מראש.

תמי סלע: זאת אומרת, הוחלט על מנגנון שונה במקרה של הפרת צו שירות ובמקרה של הפרת צו מבחן, ואמרנו שעוד נדון, לקראת הקריאה השנייה והשלישית, גם בשאלות האלה, כי גם הממשלה עוד לא היתה עם עמדה ממש מגובשת איזה מנגנון עדיף.

תמי סלע: בנוסף לזה, הדבר החשוב האחר בתיקון פקודת המבחן, שעכשיו היא תאפשר להעמיד אדם במבחן גם לצד הטלת עונשים ואמצעי ענישה מסוגים שונים.

תמי סלע: היום זה היה אפשרי רק במאסר על תנאי, לפחות לפי החוק הפורמלי, ובעקבות התיקון אפשר יהיה גם לצד קנס, גם לצד מאסר שנושאים בעבודות שירות.

ניסן סלומינסקי: דברים שבפועל היו עושים, למרות שזה בניגוד לחוק.

תמי סלע: עדיין אמרנו שנדון, לקראת הקריאה השנייה והשלישית, בשאלה של הטלת צו מבחן לצד מאסר בפועל, שהוא לתקופה מאוד קצרה, אם בכל זאת זה דבר שיכול להועיל או לא.

תמי סלע: גם על זה הממשלה עוד צריכה לגבש עמדה, ולכן השארנו את זה לקריאה השנייה והשלישית.

תמי סלע: נוספו כל מיני תיקוני נוסח, שכולם הסכימו עליהם שהם משפרים את פקודת המבחן.

תמי סלע: במקום "בשבועה", שזה כבר לא קיים היום – "בתצהיר".

תמי סלע: אלה דברים לא מהותיים.

ניסן סלומינסקי: היה דיון מעמיק מאוד, והטילו עליה לעשות את הניסוח, ואתה, כדרכך, אמרת שאתה רוצה לראות את הנוסח בעיניים.

מיכאל איתן: אני אקרא את הנוסח במהירות, ונאשר אותו לקריאה ראשונה.

מיכאל איתן: מי בעד העברת הצעת החוק לקריאה ראשונה?

מיכאל איתן: בעד – פה אחד הוחלט פה אחד להעביר את הצעת חוק העונשין (תיקון – קביעת עונש חלף צו שירות), התשס"ד-2003 לקריאה ראשונה.

מיכאל איתן: הצעת חוק לתיקון פקודת המבחן (מס' 4) (מבחן בצירוף לעונש נוסף), התשס"ד-2004

ענת אסיף: סעיף 16, זה בית-משפט השלום, וסעיף 17, זה בית-המשפט המחוזי.

מיכאל איתן: מי בעד?

מיכאל איתן: בעד – פה אחד הוחלט פה אחד להעביר את הצעת חוק לתיקון פקודת המבחן (תיקון מס' 4) (מבחן בצירוף לעונש נוסף), התשס"ג-2003 לקריאה ראשונה.

מיכאל איתן: ההצעה אושרה לקריאה ראשונה.

מיכאל איתן: הישיבה נעולה.